google/wiki40b huggingface dataset:
S.W.Hayter

S.W.Hayter eller metalltrykk (på engelsk viscosity printing) er en grafisk teknikk for flerfargetrykk.Teknikken gjør bruk av valser av ulik hardhet og trykksverter av ulik «smidighet» (oljeinnhold) og brukes til flerfargetrykk. Flere farger kan trykkes fra samme plate, samtidig. Teknikken er oppkalt etter sin oppfinner, den britiske maleren Stanley William Hayter (1901–1988).
Teknikken kombinerer de to «motsatte» teknikkene høytrykk og dyptrykk. I høytrykk er trykkfargen valset på og ligger på platens høyeste punkt. I dyptrykk blir trykkfargen smurt ned i platen og ligger nede i platens fordypninger (graveringen), mens platens høyeste parti er tørket av (uten farge).
Motivet etses eller påføres platen mekanisk. Dette skjer ved hjelp av syrer, andre kjemikalier eller mekaniske redskap.

Metalltrykk

Trykkplaten er grovt (dypt) etset eller bearbeidet. Det kan også være en collage hvor metallbiter og annet enten festes til platen eller legges løst oppå platen slik at de kan farges inn individuelt. Dette er en litt mer moderne måte, og Rolf Nesch eksperimenterte mye med dette.

Framgangsmåte

Den grovt bearbeidede platen farges først inn som dyptrykk, de dypeste fordypningene i platen smøres inn. Overflødig trykksverte tørkes (slåes av). Deretter valses de mer opphøyde partiene inn (høytrykk). Ved å bruke valser med ulik hardhetsgrad kan en legge på tre, kanskje fire farger. Teknikken er enkel, men kan lett mislykkes dersom en ikke passer på hvor mye olje (seig eller flytende) det er i trykkfargene. Første farge (dyptrykket) må være seigest. Så mer og mer flytende.
Platen trykkes som et dyptrykk. Den trykkemetoden er omtalt her.
Eventuelt relieff i trykkplaten vil gi et tilsvarende relieffpreg i papiret.
Yrkes- og studiekompetanse

Yrkes- og studiekompetanse (YSK) (tidligere Tekniske og allmenne fag, TAF) er et 4-årig videregående yrkesfaglig utdanningsprogram som både gir spesiell studiekompetanse i tillegg til fag- og svennebrev. Skolene samarbeider med bedrifter som har elevene i lærlingpraksis noen dager i uken, mens den teoretiske opplæringen skjer på skolen andre dager i uken. Utdanningsløpet ble opprettet under Reform 94 og tilbys i dag ved et utvalg av videregående skoler i hele landet.
Etter Kunnskapsløftet ble tilbudet fra 2011 offisielt sett omdøpt til yrkes- og studiekompetanse ettersom begrepet allmennfag ble tatt bort i den nye reformen. Imidlertid er det tidligere navnet fremdeles utstrakt brukt av både skoler og samarbeidsbedriftene, og forkortelsen TAF er fortsatt nyttet som et varemerke for utdannelsen.

Organisering

Organiseringen av YSK varierer fra skole til skole, men flesteparten av skolene ligger innenfor beskrivelsen nedenfor.
Elevene søker seg til tilbudet direkte fra 10. trinn i forbindelse med opptaket til videregåande opplæring. Eleven inngår en avtale med en av skolens samarbeidsbedrifter og binder seg for fire år. Det kan kreves at eleven har minst karakteren fire i matematikk for å være kvalifisert. 
De to første årene er det ikke uvanlig at eleven mottar noe lønn for arbeidsperiodene. Det to siste årene får elevene lærlingstatus, og lønn deretter. Det er mulig å krysse til ordinær lærekontrakt etter to år, da uten å oppnå spesiell studiekompetanse.

Historie

Bakgrunnen for etableringen av YSK, da kalt TAF, var å legge til rette for at «skoleflinke» elever i økt grad skulle velge utdannelse innen yrkesfagene. Tilbudene innen bygg og anlegg, TIP (mekanisk) og elektro er spesielt rettet mot videre ingeniørutdanning, mens TAF-løpet innen helse-og sosialfag kvalifiserer for høgskole og universitetsstudier innen medisin.
Knarvik videregående skole var den første skolen som allerede i 1992 prøvde ut TAF innen studieretningen mekaniske fag.
Johann Nikolaus Forkel

Liv

Forkel var sønn av en skomaker og tolltjenestemann.
I 1767 ble Forkel ansatt ved domkirka i Schwerin og fikk sjansen til å perfeksjonere sitt orgelspill og fordype seg i Johann Matthesons skrifter. Han ble immatrikulert som jus-student ved universitetet i Göttingen i 1769 og fikk etter en vellykket orgelprøve jobb som organist ved universitetskirka. I 1772 begynte han å holde private forelesninger i musikk, og ble musikkdirektør ved universitetet i 1779. Han søkte på den ledige stillingen etter Carl Philipp Emanuel Bach i Hamburg i 1789, men uten hell. Med unntak av en halvårlig studiereise til Wien i 1801 ble Forkel i Göttingen resten av livet
Forkel var en entusiastisk beunderer av Johann Sebastian Bach og spesielt i sine siste leveår hevet han Bachs musikk opp til en dogmatisk norm. Han skrev den første Bach-biografien, Ueber Johann Sebastian Bachs Leben, Kunst und Kunstwerke (1802), som inneholdt informasjon han hadde fått gjennom korrespondanse med Bachs sønner Carl Philipp Emanuel Bach und Wilhelm Friedemann Bach.
Etter Forkels død ble huset og hans verdifulle bibliotek solgt på auksjon; sønnen laget en katalog som omfattet 2305 bind musikkbøker og 1592 bind med notemateriale, som blant annet er en kilde til tapte verk av J.S.Bach, og som kom på trykk i Göttingen i 1819. Biblioteket hans er en verdifull del av Staatsbibliothek zu Berlin og det kongelige institutt for kirkemusikk.
Forkel skrev en mengde komposisjoner, men de omfattes i dag av liten interesse.
Transformers: The Last Knight

Handling

I fraværet av Optimus Prime har det startet en krig mellom mennesker og Transformers. Cade Yeager danner en allianse bestående av han selv, Bumblebee, den engelske hertugen Sir Edmund Burton og Oxford-professor Viviane Wembley for å finne ut hvorfor Transformers kommer til jorden.
Estelada

Estelada, eller senyera estelada, er et flagg som brukes av katalanske «independentister» for å uttrykke sin støtte til et selvstendig Catalonia eller selvstendighet for De katalanske landa.
Flagget bygger på det rød- og gulstripa flagget senyera, og har i tillegg en femarma stjerne i et triangel. Triangelet med stjerna er lånt fra det cubanske flagget.

Varianter

Det fins flere varianter av estelada. De to vanligste er blå estelada, som er den opprinnelige varianten, og rød estelada, som brukes av marxistbevegelser.
Valensianske nasjonalister bruker en variant som kalles estrelada. Varianter av estelada benyttes også av en rekke andre separatistbevegelser i Spania og Frankrike.
Twister

Handling

Da den største tornadoen på mer enn 50 år når Oklahoma, oppstår det rivalisering mellom to grupper vitenskapsmenn om å fravriste tornadoen dens hemmeligheter og vinne seg en plass i historien. For å løse tornadoens mysterium må de stille seg i dens vei. Gruppa med offentlig støtte har bare gamle, utrangerte kjøretøyer, og er klare outsidere mot gruppa med private sponsorer og millionbudsjetter. 
Lederen for den offentlige finansierte gruppa er Jo Harding (Helen Hunt). Som småjente var hun vitne til at sin far ble tatt av stormen og har siden vært besatt av å finne ut hva som skjer «inni» en slik. Idet hun og resten av teamet skal ut i felten, dukker hennes fraseparerte mann Bill (Bill Paxton) opp med forlovede for å få Jo til å undertegne skilsmissepapirene. Samtidig kommer det varsler om at en kjempetornado er i emning, noe som gjør at skilsmisseplanene utsettes. Sentralt i gruppens plan for å kartlegge tornadoens natur er «Dorothy», en teknisk innretning utstyrt med små kuleformede peileapparater som skal tas av vinden for å avlese og omsette virvelstormens atferd i data.
Filmen følger gruppa til Jo og de dramatiske hendelser de gjennomgår – med en tornado som knuser alt på sin vei.

Seerne

Filmen spilte inn over 241 millioner dollar i USA, noe som gjorde den til den nest mest innbringende filmen i 1996, bare slått av Independence Day. Den innbrakte over 494 millioner dollar på verdensbasis og også her ble den bare forbigått av Independence Day.

Filmkritikerne

Filmen fikk blandet mottakelse fra kritikerne og har fått 57 % på Rotten Tomatoes. Mange gav den ros for spesialeffektene, men mente samtidig at den hadde lite å by på utover det. Roger Ebert gav den 2,5 av 4 stjerner og skrev at den hadde energi, men at den brukte forholdsvis liten tid på dramaet og dialogen mellom aktørene. Han gav filmen skryt for effektene. Leonard Maltin gav den tre av fire stjerner, men poengterte at det var mest på grunn av spesialeffektene.
De norske anmelderne var også blandet. Dagbladet gav den så mye som terningkast fem, men påpekte samtidig at det var mest grunnet effektene. De skrev i den forbindelse at: «Våre fem terningprikker er altså tilegnet de ukjente damer og herrer i firmaet Industrial Light & Magic, m.fl.». VGs anmelder gav den terningkast to og beskrev den som «forrykende banal». Anmelderen skrev videre at «Det beste med filmen er en del riktig gode meteorologiske filmsnutter. Historien eier ikke en eneste liten overraskende kastevind. Den fyker frem og drysser ut akkurat passe doser av kjærlighet og spenning for å holde oss våkne». Aftenposten og Dagsavisen gav den fire, mens Cinerama gav den to.

Priser og nominasjoner

Twister ble tildelt en BAFTA-pris for beste spesialeffekter og nominert til to Oscar-priser for henholdsvis visuelle effekter og lyd. Den ble samme år nominert til fire Saturn Award, blant annet i kategorien beste spesialeffekter. Filmen ble ellers tildelt en MTV Movie Award for beste action-sekvens, en Blockbuster Entertainment Award (Helen Hunt), og en BMI Film Music Award (Mark Mancina). Den vant også en Golden Screen i Tyskland.
Indre Romsdal prosti

Indre Romsdal prosti er et tjenestedistrikt i Møre bispedømme i Den norske kirke. Prosten har sete i Åndalsnes hvor Grytten kirke er prostikirke.
Prostiet omfatter kommunene Nesset, Rauma og Vestnes.
Prostiet er inndelt i sogn, som er den minste og grunnleggende enheten i Den Norske kirke. Tidligere var det også inndelt i prestegjeld, men disse ble faset ut på begynnelsen av 2000-tallet.
De ansatte i kirken er enten ansatt av sognet gjennom kirkelig fellesråd, eller i prostiet. De fleste prestene er ansatte i prostiet, og har tjenesten sin knyttet til et eller flere sogn.
Visttasvággi

Visttasvággi er en dal øst for Kebnekaisemassivet i Kiruna kommune i Sverige.
Sammen med dalen Alisvággi avgrenser de øvre delene av dalene fjellmassivet Påssustjåkka.
Byombudet i Bergen

Byombudet i Bergen ble opprettet i 1993 av Bergen Bystyre, og skal fungere som et uavhengig kontrollorgan for hele den kommunale forvaltningen.
Ombudet sin oppgave er å arbeide for at det i den kommunale forvaltning ikke blir gjort urett mot den enkelte borger, og at kommunens ansatte og andre som virker i kommunens tjeneste, ikke gjør feil eller forsømmer sine plikter overfor kommunens innbyggere. Ifølge instrukser vedtatt i bystyret skal Byombudet blant annet informere publikum om kommunal saksbehandling og klageordninger, samt hjelpe med utforming av klager, påpeke feil, dårlig service eller kritisere saksbehandlingen.
Byombudet var ved etableringen unikt i sitt slag i Norge og verden. Det spesielle var at ombudet fikk ansvar for å følge opp hele den kommunale forvaltningen. Fra 1. januar 1997 ble Byombudet en permanent institusjon i Bergen kommune. Etter at Eldreombudet og Ombudet for barn og unge ble avviklet i 2002, fikk Byombudet instruks om å ha spesiell fokus rettet mot eldre over 67 år og mot barn og unge under 18 år.
Bergen Byarkiv oppbevarer arkiv etter Byombudet fra oppstarten i 1993 til 2001.
Ilmārs Bricis

Meritter

(per 10. februar 2008)
Idkerberget

Idkerberget er et tettsted i Borlänge kommune i Dalarnas län i landskapet Dalarna i Sverige. I 2010 hadde tettstedet 290 innbyggere.
Her ligger Idkerbergets kapell, bygd i 1904, og restene av en gruve, nedlagt 28. februar 1977.

Idkerbergets gruve

Gruvedriften begynte tidlig på 1900-tallet, og det ble oppført to gruvetårn i betong i 1952 og 1954. I 1908 lå produksjonen av jernmalm på mellom 50 000 og 100 000 tonn. Malmen ble fra 1902 til 1912 fraktet med taubane til Ulfshyttan, men 1. oktober 1912 åpnet man jernbanen Rämshyttan-Idkerbergets. Gruven ble kjent i hele Sverige i forbindelse med det store raset om morgenen 16. mars 1961. I tillegg til at det lagde et stort hull i bakken, tok raset med seg en garasje, ni biler og en lekeplass. 70 personer ble evakuert, 26 personer ble hjemløse, men ingen kom fysisk til skade.
Randøyane

Randøyane eller Randesundøyane er øyer i Kristiansand kommune.   Øyene ligger utenfor Kongshavn i tidligere Randesund kommune på fastlandet, øst for innløpet til Kristiansand. Den største av øyene er Østre Randøya (0,9 km²). Østre og Vestre Randøya er skilt av et smalt sund, Skippergada, bebygget med sørlandshus. De to øyene hadde sammen med Herøya i nordvest 54 innbyggere i 2017.
Olsenbandens siste bedrifter

Handling

Filmen starter med at Olsenbanden er på Gran Canaria, men da de kun har 500 kr må de gjennomføre et lite kupp for å betale regningene. Egon blir tatt på fersken takket være Valborg, og han havner i Botsfengselet igjen. Der får han kontakter, og får i oppdrag å få ut Bedford-diamantene som ligger innelåst i et Franz Jäger-pengeskap i Sveits. Men istedenfor å få 25% av byttet blir han lurt av oppdragsgiveren, og unnslipper såvidt å bli tatt av politiet. Vel tilbake får han med seg Kjell og Benny på en snedig plan på å bli millionærer, og få hevn. Diamantene blir solgt, og banden stjeler først diamantene, så pengene, og legger diamantene i safen til skurkene som lurte ham, så de ryker i fengsel når de anmelder tyveriet av pengene. Så er det ny tur til syden for Olsenbanden.
Gordon E. Sawyer Award

Gordon E. Sawyer Award er en ærespris som deles ut med jevne mellomrom av Academy of Motion Picture Arts and Sciences (AMPAS). Vinnerne er personer som gjennom sine tekniske bidrag har tjent filmbransjen godt. Prisen er oppkalt etter Gordon E. Sawyer, en tidligere leder for lydavdelingen i Samuel Goldwyn Studio. Han ble belønnet med tre Oscar-priser for sitt arbeid og var medlem av Akademiets Scientific and Technical Awards Committee fra 1936 til 1977. Sawyer døde i 1980 og året etter ble prisen som bærer hans navn opprettet. Vinnerne mottar en Oscar-statuett. Det er hittil blitt delt ut 26 priser.
Charles Cornwallis

Bakgrunn

Cornwallis var eldste sønn av Charles Cornwallis, 5. baron Cornwallis. Hans far ble i 1753 elevert til jarl Cornwallis. Moren var niese til den første britiske statsminister, Robert Walpole. Broren var admiral William Cornwallis, onkelen Frederick Cornwallis, erkebiskop av Canterbury.
Cornwallis gikk på Eton College, og gikk i 1757 inn i 1. Foot Guards.

Militær og politisk karriere

Under syvårskrigen (1756-1763) tjenestegjorde han i Tyskland og steg i gradene til oberstløytnant. Som politiker i whigpartiet motsatte han seg blant annet beskatningen av de amerikanske kolonier. Han falt imidlertid aldri i unåde hos George III av Storbritannia, men ble tvert i mot i 1775 utnevnt til generalmajor.
I den amerikanske frihetskrig (1775-1783) forble han også lojal med kongen. I 1777 seiret han i slaget ved Brandywine og ble i 1778 generalløytnant. Han forsøkte nå å vinne britisk støtte i de sørligere deler av koloniene, erobret Charleston og seiret ved Camden (1780) og Guildford (1781), men han måtte ved Yorktown (19. oktober 1781) sammen med 8.000 mann gi seg i fangenskap til George Washington og franskmennene. Med ham falt Storbritannias sak i USA.
På William Pitts innstendige ønske lot Cornwallis seg i 1786 utnevne til generalguvernør i Ostindia, der han med hell kjempet mot Tipu Sultan 1790-92 og tvang ham til å avstå en stor del av sitt område.
I 1793 returnerte han til Storbritannia, ble markgreve, i 1795 medlem av kabinettet og 1798 utnevnt til visekonge i Irland, der han undertrykte opprør og slo tilbake franskmennenes landstigningskorps under Humbert.
Han medvirket deretter i unionen mellom Storbritannia og Irland i 1800, men la ned sine embeter i Irland i 1801 da kongen nektet å samtykke til en forbedring av katolikkenes stilling på øya. I årene 1801-1802 var Cornwallis britisk fullmektig ved fredsforhandlingene i Amiens, og 1805 ble han for andre gang generalguvernør i Ostindia, men døde der allerede i oktober samme år.
Av hans Correspondence utkom andre opplag i 1859.
Nympharescus

Utseende

Middelsstore, avlange, matte, gule eller røde og svarte bladbiller, ikke typisk utseende til skjoldbiller å være. Hodet er lite, med et smalt, neseaktig fremspring mellom antennene, pronotum rektangulært og dekkvingene nokså jevnbrede. Antennene er ganske kraftige, omtrent så lange som hode + pronotum.

Levevis

Både larver og voksne lever på planter og eter fra dem. Disse artene lwever på slekten Heliconia (Heliconiaceae).

Utbredelse

Slekten lever i Sør-Amerika, kjent fra Colombia, Ecuador og Peru[[]].
Verdenscupen i aking 2018/19

Verdenscupen i aking 2018/19 ble organisert av FIL og begynte 24. november i Innsbruck og ble avsluttet i februar i Sotsji.
Yasur

Yasur er en aktiv stratovulkan på øya Tanna i Vanuatu. Den er 361 meter høy, og befinner seg ved kysten nær Sulphurbukta. Den har en stor, fyroklastisk kjegle med et nesten sirkulært krater på 400 meter i diameter. Den har hatt utbrudd nærmest konstant de siste 800 åra.
Beatriceprisen

Beatriceprisen er en dansk litteraturpris som ble innstiftet i 1983 av Birthe og Paul Beckett. Prisen er på DK 50 000 og deles ut hvert år av Det Danske Akademi. Den tildeles en skjønnlitterær forfatter innenfor lyrikk eller prosa, som «allerede har utgitt bøker med en kvalitet, som det er grunn til å påskjønne, og som det er grunn til at tro, at han eller hun vil utvikle seg ytterligere». 
Ved utdelingen skal det bare tas hensyn til den litterære kvaliteten av forfatterskapet, ikke til tendens eller omfang. Hensikten med tildelingen av prisen skal være å skaffe mottakeren arbeidsro til fortsatt kunstnerisk arbeid.
Prisen ble delt ut første gang i 1984 og gikk til Henrik Bjelke.
Carcano M91

Historie

Riflen ble utviklet av sjefsdesigner Salvatore Carcano på Torinoarsenalet i 1890 til militært bruk. Den ble introdusert i 1891, og fikk derav navnet Modello 91 (M91). Den ble kamret i det nye kaliberet 6,5 x 52 mm Carcano som var spesielt utviklet for denne riflen. M91 var en suksessfull erstatter av Vetterli-Vitali-riflen, som var i kaliber 10,35 x 47R. M91 ble produsert fra 1892 til 1945.
John F. Kennedy ble myrdet med en Carcano i ett attentat den 22. november 1963 i Dallas, Texas.
Ikon (data)

Et ikon er et lite symbol som representerer en handling, et program eller en fil i en datamaskin. Ved å klikke på ikonet kan brukeren utføre forskjellige operasjoner, som å åpne, flytte eller slette programmet eller filen som ikonet representerer.
Dataikoner kan også være plassert i en verktøylinje der brukeren kan aktivere en funksjon i programmet ved å klikke på ikonet.
På samme måte som tekst kan representere informasjon, kan ikoner gjøre samme nytten. Spesielt i applikasjoner der det er lite plass tilgjengelig er ikoner mye brukt for å hjelpe brukeren navigere på siden .
Ikoner har fordelen at de kan oppleves som mer estetiske enn tekst. For å navigere på en nettside kan ikoner brukes for å erstatte tekst. Ikoner bør brukes i grensesnitt der brukeren har begrensede valgmuligheter .
Ikoner kan ligne fysisk på det det skal representere som for eksempel en av/på knapp. Det kan også representere noe som ikke fysisk ligner som den mye brukte hamburgermenyen.
Et problem med ikoner er derimot at betydningen ikonet representerer ikke kommer like klart frem som ved tekst. Ikoner åpner i større grad opp for tolkninger, noe som kan føre til misforståelser eller forvirring.

Universielle ikoner

Det finnes noen få ikoner som oftest ikke skaper misforståelser eller forvirring. Disse blir gjerne kalt universielle ikoner, eller standard ikoner. Eksempel på slike ikoner kan være ikonet for "Søk"(forstørrelsesglass), "Hjem"/"Hovedsiden" (et hus), "Skriv ut" (en printer). Selv om disse ikonene i stor grad er lett å forstå for de fleste, kan det i noen tilfelle være nødvendig å legg til tekst i tillegg til ikonet, for å unngå misforståelser.
Hattie W. Caraway

Bakgrunn

Hattie Ophelia Wyatt ble født i Bakerville i Tennessee, men etter at hun giftet seg med Thaddeus Caraway, slo paret seg ned i Jonesboro i Arkansas, hvor han var advokat og begynte en politisk karriere mens hun var hjemmeværende husmor. Han ble valgt inn i Representantenes hus i 1912 for Demokratene og i Senatet i 1921, hvor han hadde plassen til han døde i 1931.

Senator

Etter initiativ fra guvernøren i Arkansas overtok hun mannens plass i desember 1931. Ved et suppleringsvalg i januar 1932 ble hun så folkevalgt til vervet, som hun beholdt til 1945, da hun måtte fratre etter å ha tapt valget i 1944 for William Fulbright.

Ettermæle

Caraway holdt ingen tale i tiden hun var i Senatet, men arbeidet samvittighetsfullt og grundig i en vanskelig tid. Hun støttet det økonomiske gjenreisingarbeidet Franklin D. Roosevelt stod for. 
Helt fram til 2001 overtok de fleste kvinnelige senatorene sin posisjon på grunn av at ektefellen døde, men fra 2001 har de fleste fått vervet ved valg. Etter at hun tapte valget i 1945, hadde Hattie Caraway oppgaver i forbindelse med en kommisjon for kompensasjon til føderalt ansatte.
Sufi Mohammad bin Alhazrat Hassan

Sufi Mohammad bin Alhazrat Hassan er grunnleggeren av terror-organisasjonen Tehreek-e-Nafaz-e-Shariat-e-Mohammadi (TNSM) som er en pakistansk militant organisasjon som ble bannlyst i Pakistan i 2002. Denne grupperingen har som et hovedmål å innføre sharia-lovene i Pakistan og Afghanistan.
Sufi Mohammad ble fengslet for å sende tusenvis av frivillige til Afghanistan for å bekjempe Nordalliansen og den amerikansk-ledede invasjonen i 2001. Han ble imidlertid løslatt i 2008 etter at han hadde vedtatt at han ikke skulle bruke vold mer. Han er faren til svigerfaren til Maulana Fazlullah som overtok ledelsen av TNSM under mens Muhammed satt i fengsel.
Sufi Mohammad deltok aktivt organisasjonen Jamaat-e-Islami på 1980-tallet. I 1992 forlot han denne gruppen for å danne TNSM.
Torneutini

Utseende

Middelsstore til ganske store, avlange, gjerne matt lysbrune trebukker. Antennene er ganske kraftige og kan være kamformede hos hannen. Kjevene kan være nor forstørrede. Pronotum har rundede sider uten pigger eller knøler. Dekkvingene er parallellsidige med rettvinklede "skuldre".

Utbredelse

Gruppen er utbredt i Sør- og Mellom-Amerika, nord til Guatemala.
Xiphiopsylla tumida

Liv og utvikling

I alle fall noen av artene er knyttet til gnagere som lever i høylandet i Afrika.

Utbredelse

Artene i slekten Xiphiopsylla ser ut til å være begrenset til Øst- og Sentral-Afrika.
Rørvig

Rørvig er et sted ved Isefjordens munning i Kattegatt på Nordvestsjælland i Danmark med drøyt ett tusen innbyggere. Rørvig ligger i Rørvigs sogn i Odsherred kommune i Region Sjælland. 
Rørvig har ved fergelinjen Hundested-Rørvig forbindelse med Hundested syv kilometer østenfor over Isefjordens munning. Rørvig kirke ligger utenfor stedet.
I Skansehage ble det i 1809 i samband med Englandskrigen under Napoleonskrigene oppført et batteri som sammen med batteriet i Hundested Skanse skulle beskytte innløpene til Isefjorden og Roskildefjorden. Rørvig hadde i 1880 520 innbyggere. Etter å ha blitt et populært sommersted for kunstnere på slutten av 1800-tallet, ble Rørvig utviklet til et turiststed, fremfor alt etter at bilfergelinjen ble innviet i 1928. Denne periode er beskrevet i bøker av Svend Hede Hansen.
Bien Unido

Bien Unido er en kommune i provinsen Bohol på Filippinene. Under folketellingen i 2000 kom man til et befolkningstall på 22 176 i 3 984 husstander.
Stoiba

Utseende

Middelsstore (5-10 millimeter), brede (nesten like brede som lange), halvblanke skjoldbiller. Dekkvingene er gjerne svarte, forkroppen ofte gul- eller rødaktig. Dekkvingene framhjørner er ikke framskytende. Hodet er såvidt synlig ovenfra, antennene gule, omtrent så lange som pronotums bredde. Pronotum er avrundet, danner ikke en kontinuerlig kurve med dekkvingene. Dekkvingene er brede og hvelvede, bredest i midten, med moderat utvidete sidekanter, mest i den fremre delen. Beina er nokså korte.

Levevis

Artene lever på planter i vindelfamilien inkludert søtpotet.

Utbredelse

Slekten lever hovedsakelig på Cuba men er også kjent fra Jamaica og Yucatan.